خارجی اؤیرنجی‌لر تحصیل اوچون تورکیه‌یه آخین ائدیر.
یورددیشی تورک‌لر و قوهوم توپلولوق‌لار باشقان‌لیغی‌نین تورکیه "بورسلاری" ایله آکادمیک تحصیل آلماق اوچون، یئنی اؤیرتیم ایلینده 163 اؤلکه‌دن 106 مین 550 خارجی اؤیرنجی مراجعت ائتدی.
تورکیه‌ده بورسلو اوخوماق اوچون مراجعت ائدن خاریجی اؤیرنجی‌لر آراسین‌دان، ایلک آشامادا 2 مین 717 اؤیرنجی بورس آلماغا حاق قازاندی.
تورکیه‌نین موختلیف اونیورسیته‌لرینده بورسلو یوکسک اؤیرنیم گؤره‌جک اولان و دونیانین دؤرد بیر گوشه‌سین‌دن گلن اؤیرنجی‌لر، درس‌لرین باشلاماسینی گؤزلییر. یورددیشی تورک‌لر و قوهوم توپلولوق‌لار باشقان‌لیغی متخصص‌لری طرفین‌دن هاوا لیمانیندا قارشی‌لانان اؤیرنجی‌لر قالا‌جاق‌لاری یوردلارا یئرلشدیریلیر.
تورکیه‌نین دونیادا "تحصیل مرکزی" قبول ائدیلمه‌سی مقصدیله وئریلن تورکیه بورسلاری، خاریجی اؤیرنجی‌لرین تورکیه‌ده دؤولت قایناق‌لی یوکسک تحصیل بورسو ایله تحصیل آلما‌لارینا ایمکان وئریر.
هر ایل بیر چوخ اؤلکه‌دن تخمینا 5 مین اولوسلارآراسی اؤیرنجی‌یه تورکیه‌ده آکادمیک ائییتیم ایمکانی وئرن و بؤیوک اوراندا مراجعت ائدن‌لرین ساییسی آرتان بورسلارا، 2013ده 165 اؤلکه‌دن 55 مین 181 نفر مراجعت ائدرکن، یئنی آکادمیک ایل اعتباریله بو سایی 163 اؤلکه‌دن 106 مین 550یه چاتدی.
تورکیه‌ده تخمینا 16 مین خارجی اؤیرنجی آکادمیک تحصیل آلیر. بورسلاردان باشقا، اؤز ایمکانی ایله تورکیه‌ده اوخویان اؤیرنجی‌لرله بو سایی 100 مینی گئچیر. آیریجا یورددیشی تورک‌لر و قوهوم توپلولوق‌لار باشقان‌لیغینین بورسلاری ایله 2016دا مین 425 سوریه‌لی‌یه ده تورکییه‌ده عالی تحصیل ایمکانی وئریلدی.
یالنیز خاریجی اؤلکه وطنداش‌لاری‌نین ایستیفاده ائتدیگی تورکیه بورسلارینا هر ایل معین دؤورده اینترنت اوزرین‌دن مراجعت ائدیله‌بیلیر.
سیستمه لازیم اولان بلگه و بیلگی‌لری گیرن و ایلک دگرلندیرمه مرحله‌سینی گئچن اؤیرنجی‌لر، دونیادا تخمینا 100 نقطه‌ده مصاحیبه‌لره دعوت ائدیلیر. آکادمیسین‌لر و یورددیشی تورک‌لر و قوهوم توپلولوق‌لار باشقان‌لیغی متخصص پرسنلی طرفین‌دن آپاریلان مصاحیبه‌لرده اوغور قازانان نامیزدلر، بورس آلماغا حاق قازانیر. تورکیه‌یه گلن نامیزدلر ایلک ایل آلدیق‌لاری دیل کورسو ایله تورکجه اؤیرندیک‌دن سونرا وئردیک‌لری ترجیح‌لر اساسیندا اونیورسیته‌لره یئرلشدیریلیر.
لیسانس، لیسانس اوستو، دکترا و علمی آراشدیرما آپاران‌لارا وئریلن تورکیه بورسلارینا، اؤیرنجی‌لرین یئرلشیم و بسلنمه احتیاج‌لاری ایله آیلیق خرج‌لیگی ده داخیل. بورس آلان‌لارین تورکیه‌ده قالدیق‌لاری مدت عرضینده ساغلیق بیمه‌سی ده اؤدنیر.
بونون یانیندا، اؤیرنجی‌لرین تورکیه‌یه ایلک بیلت‌لری ایله ماذون اولدوق‌دان سونرا اؤلکه‌لرینه دؤنوش بیلت‌لری ده یورددیشی تورک‌لر و قوهوم توپلولوق‌لار باشقان‌لیغی طرفین‌دن قارشی‌لانیر.
کؤنول ائلچی‌لری کیمی اؤلکه‌لری ایله تورکیه آراسیندا کؤرپو قوران تورکیه ماذون‌لاری‌نین، 160 اؤلکه‌ده 100 مینه یاخین عضوو وار.
